Efter sommerferien skal Kristian Thulesen Dahl vænne sig til en ny udsigt fra kontoret. Siden 1994 har hans kontor nemlig været på Christiansborg i København, men fra den 1. august skal den tidligere formand for Dansk Folkeparti ikke længere kigge ud over Københavns gader og kanaler. I stedet bliver Limfjorden det nye udsigtspunkt, når han tiltræder i jobbet som direktør for Port of Aalborg. - Det bliver et kæmpe spring, det bliver en helt anden dagligdag. Jeg glæder mig bare sindssygt meget til at lære alle de her mennesker at kende, som jo har skabt et fantastisk område her og en fantastisk havn i Aalborg, siger Kristian Thulesen Dahl til TV2 Nord. Skal realisere store ambitioner I 1994 begyndte Kristian Thulesen Dahls politiske karriere i Fremskridtspartiet, hvor han blev valgt ind i Folketinget, inden han et år efter brød ud af partiet og stiftede Dansk Folkeparti med blandt andre Pia Kjærsgaard. Helt frem til slutningen af juni 2022 har han været medlem af Dansk Folkeparti, og siden 1994 har hans arbejdsplads været Christiansborg og Folketinget. Nu skal den tidligere politiker forsøge at bringe de kompetencer ind i erhvervslivet i Nordjylland. - Det er et utroligt spændende job, og man har i kommunen nogle meget store ambitioner for Aalborg i det hele taget, men også for den måde Aalborg Havn skal spille en rolle i den udbygning, så det her med at være med til at prøve at skaffe flere arbejdspladser til området og få det gjort på en måde, hvor det er bæredygtigt, siger Kristian Thulesen Dahl. I sit nye job skal Kristian Thulesen Dahl være med til at realisere de ambitioner Port of Aalborg har for fremtiden. Det betyder blandt andet, at havnen skal fordoble sin omsætning og skabe 5.000 nye arbejdspladser. - Vi har landet et kæmpe scoop, hvor vi får en kæmpe kapacitet ind, som kan være med til at sætte endnu mere skub i vores ambitioner hos Port of Aalborg, siger Lasse Frimand, der er bestyrelsesformand for Port of Aalborg. Hele arbejdslivet i politik I 1995 blev Kristian Thulesen Dahl uddannet Cand.merc.jur fra Aalborg Universitet, men allerede under uddannelsen var han en del af Folketinget og har derfor brugt hele sit arbejdsliv i dansk politik, men det tror han ikke selv vil blive et problem. - Jeg har kunnet komme med nogle ting, fordi jeg har arbejdet meget med at skabe relationer og finde synergi og få folk til at arbejde sammen, siger Kristian Thulesen Dahl til TV2 Nord. Det var først torsdag, at det endeligt faldt på plads, at det skulle være Kristian Thulesen Dahl, der blev ny direktør for Port of Aalborg, og bestyrelsesformanden for havnen fortæller, at ansættelsen foregik som almindeligt med et jobopslag, hvor Kristian Thulesen Dahl var en af ansøgerne. - Det har været et enigt ansættelsesudvalg, der har peget på Kristian Thulesen Dahl, han er vores fremtidens mand, siger Lasse Frimand. Til TV2 News fortæller Kristian Thulesen Dahl, at det nye job i Port of Aalborg betyder, at han ikke længere skal være en del af dansk politik.

Opsummering:
Efter 28 år i politik bliver Kristian Thulesen Dahl en del af erhvervslivet i Nordjylland.